Document ID: 32001D0865

Απόφαση του Συμβουλίου
της 6ης Νοεμβρίου 2001
που επιτρέπει στο Βασίλειο της Ισπανίας να εφαρμόσει μέτρο παρέκκλισης από το άρθρο 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2001/865/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών(1) - Κοινό σύστημα φόρου προστιθεμένης αξίας: ομοιόμορφη φορολογική βάση, εφεξής αποκαλούμενη "έκτη οδηγία ΦΠΑ", και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1) Με επιστολή που πρωτοκολλήθηκε στη Γενική Γραμματεία της Επιτροπής στις 7 Μαρτίου 2001, η ισπανική κυβέρνηση ζήτησε, βάσει του άρθρου 27 της έκτης οδηγίας ΦΠΑ, την άδεια να εφαρμόσει μέτρο παρέκκλισης από το άρθρο 11, τίτλος Α, παράγραφος 1, στοιχείο α) της εν λόγω οδηγίας.
(2) Δυνάμει του άρθρου 27, παράγραφος 1 της έκτης οδηγίας ΦΠΑ, το Συμβούλιο, κατόπιν προτάσεως της Επιτροπής, μπορεί να επιτρέψει ομόφωνα, σε κάθε κράτος μέλος, τη λήψη ειδικών μέτρων παρέκκλισης από την εν λόγω οδηγία με σκοπό την απλοποίηση της είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(3) Σύμφωνα με το προαναφερθέν άρθρο 27, τα άλλα κράτη μέλη ενημερώθηκαν σχετικά με την αίτηση του Βασιλείου της Ισπανίας, με επιστολή της 15ης Μαρτίου 2001.
(4) Το άρθρο 11, τίτλος Α, παράγραφος 1, στοιχείο α) της έκτης οδηγίας ΦΠΑ προβλέπει, κατ' αρχήν, ότι η φορολογική βάση για τις παραδόσεις αγαθών και τις παροχές υπηρεσιών συνίσταται σε οτιδήποτε αποτελεί την αντιπαροχή, την οποία έλαβε ή πρόκειται να λάβει για τις πράξεις αυτές ο προμηθευτής ή ο πάροχος, από τον αγοραστή, τον λήπτη ή τρίτο πρόσωπο.
(5) Κατά παρέκκλιση αυτών των διατάξεων, το Βασίλειο της Ισπανίας ζήτησε την άδεια να συμπεριλάβει, στη φορολογική βάση των συναλλαγών που αφορούν τη μετατροπή του επενδυτικού χρυσού, την αξία της πρώτης ύλης που παρέχεται από τον αποδέκτη της υπηρεσίας και η οποία χρησιμοποιήθηκε για την κατασκευή του τελικού προϊόντος.
(6) Η παρέκκλιση αυτή αποσκοπεί στην αποτροπή της αθέμιτης εφαρμογής της απαλλαγής από τη φορολογία για τον επενδυτικό χρυσό και, ως εκ τούτου, στην αποτροπή ορισμένων περιπτώσεων φοροδιαφυγής ή φοροαποφυγής. Συνεπώς, πληροί τις προϋποθέσεις που καθορίζονται στο άρθρο 27 της έκτης οδηγίας ΦΠΑ.
(7) Οι κυριότερες μορφές φοροδιαφυγής ή φοροαποφυγής συνίστανται στην αγορά, σε πρώτη φάση, επενδυτικού χρυσού που απαλλάσσεται από τον ΦΠΑ, ο οποίος, στη συνέχεια, μετατρέπεται σε κοσμήματα ή σε άλλα αγαθά, χωρίς να επιβάλλεται ΦΠΑ στην αξία του επενδυτικού χρυσού που περιλαμβάνεται στην εν λόγω συναλλαγή.
(8) Η παρέκκλιση χορηγείται έως την 31η Δεκεμβρίου 2004, έτσι ώστε να καταστεί δυνατή η αξιολόγηση της ορθότητας του μέτρου παρέκκλισης, λαμβανομένης υπόψη της εξέλιξης της εφαρμογής του ειδικού καθεστώτος για τον επενδυτικό χρυσό, που θεσπίσθηκε με την οδηγία 98/80/ΕΚ(2).
(9) Το μέτρο παρέκκλισης δεν έχει αρνητικές επιπτώσεις για τους ιδίους πόρους των Ευρωπαϊκών Κοινοτήτων που προέρχονται από τον φόρο προστιθεμένης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 11, τίτλος A, παράγραφος 1, στοιχείο α) της έκτης οδηγίας ΦΠΑ, επιτρέπεται στο Βασίλειο της Ισπανίας να συμπεριλάβει, στη βάση επιβολής του οφειλομένου φόρου για την παροχή αγαθών ή υπηρεσιών που περιέχει την επεξεργασία του απαλλασσόμενου από τη φορολογία επενδυτικού χρυσού, την αξία του χρυσού που περικλείει το τελικό προϊόν, η οποία αντιστοιχεί στην τρέχουσα αξία της αγοράς του επενδυτικού χρυσού.
Άρθρο 2
Η άδεια που χορηγείται δυνάμει του άρθρου 1 λήγει την 31η Δεκεμβρίου 2004.
Άρθρο 3
H παρούσα απόφαση απευθύνεται στο Βασίλειο της Ισπανίας.
Βρυξέλλες, 6 Νοεμβρίου 2001.

Labels: 2
15
18